ועדת הכלכלה, כנסת 20, פרוטוקול מספר 451, 2017-02-22 09:30

איתן כבל: בוקר טוב, גברתי מנהלת הוועדה, יועצות, רשמת פרלמנטרית, גברתי חברת הכנסת מלינובסקי, אורחים נכבדים.

איתן כבל: האמת, הצעת החוק מאוד מאוד מתבקשת.

איתן כבל: כמי שמכיר בעיקר את תל אביב, אבל לא רק בתל אביב, כאשר אתה יורד או עולה לחניה והרכב מוצף בכל מיני כרטיסי ביקור.

איתן כבל: לפעמים כשאתה בא גם עם ילדים, זה מאוד מאוד לא נעים, שלא לדבר על הזיהום הבלתי נסבל ברחוב.

איתן כבל: יש מקומות שהם ממש אזורים מועדים לפורענות, כמו הלשכה הפרלמנטרית שלי ברחוב הארבעה.

איתן כבל: כנראה שיש סיבה למה דווקא באזור הזה מחלקים, אבל אולי לא.

איתן כבל: הרחוב מטונף ברמות מאוד משמעותיות.

איתן כבל: ברשותכם, אני אאפשר לחברת הכנסת מלינובסקי להציג את הצעת החוק שלה, ואנחנו נציג את הבעיות הטכניות – מה היא אכסניה וכל השאלות האלה.

איתן כבל: אני בטוח שאפשר להגיע להסכמות ולהבנות בעניין הזה, כי זה מתבקש.

איתן כבל: הכותרת – הצעת חוק הגנת הצרכן (תיקון – איסור הצמדת פרסומת לרכב), התשע"ז-2016, בבקשה.

יוליה מלינובסקי: אנחנו כולנו מכירים את הבעיה שאתה יוצא לרכב, ויש פלייר מעצבן על שמשת הרכב.

יוליה מלינובסקי: ברוב המקרים אתה לוקח אותו וזורק על הרצפה, אתה לא מתכוון לעשות עם זה דבר.

יוליה מלינובסקי: לפעמים אלה בעלי עסקים שמציעים לך חנויות בסביבה, כל מיני הצעות והלוואות חוץ בנקאיות, שזה עכשיו מאוד פופולרי.

איתן כבל: החוק שעבר אתמול לא חל עליהם.

<אתי בנדלר: הרחבנו את החוק לכל מי שמציע הלוואה.

איתן כבל: לא כולל שוק אפור?

<אתי בנדלר: כל אלה שיהיו מפוקחים גם מכוח - - -

יוליה מלינובסקי: הסיטואציה לא נעימה.

יוליה מלינובסקי: לפעמים אלה כרטיסים שמציעים שירותים כאלה ואחרים בעלי אופי מיני, שזה בכלל לא נעים, במיוחד כשאתה בא עם הילדים לרכב.

יוליה מלינובסקי: פעם הצמידו לי פלייר של הסקס-שופ, מה לעשות עם זה?

יוליה מלינובסקי: אתה עם ילדים, והם רואים תמונות יפות וצבעוניות, וזה בדרך כלל עם גרפיקה נחמדה, והילדה שלי אוספת את כל הזבל ולוקחת הביתה.

יוליה מלינובסקי: יש פה כמה בעיות: א.

יוליה מלינובסקי: זיהום סביבה, כי 99.9% זורקים על הרצפה; ב.

יוליה מלינובסקי: יש אנשים כמו איתן שלוקחים את זה לרכב, אתה המיעוט; ג.

יוליה מלינובסקי: אני לא ביקשתי את הפרסום הזה, אני לא פניתי לאותו בעל עסק ולא ביקשתי ממנו את זה, זאת אומרת עושים לי את זה בכפייה מסוימת; ד.

יוליה מלינובסקי: לאותו בעל עסק יש היום כל כך הרבה אופציות לפרסום, גם דרך עיתונות, גם דרך קהל יעד, גם דרך הרשתות החברתיות.

יוליה מלינובסקי: זה לא שאם אני שוללת מבעל עסק את הדרך הזאת, אין לו איך למכור את המוצר שלו, יש 1,001 דרכים.

איתן כבל: נכון, היום יותר מהעבר.

יוליה מלינובסקי: נכון.

יוליה מלינובסקי: מטרת החוק זה קודם כל לנקות את הרחובות שלנו.

יוליה מלינובסקי: בחורף אתה רואה שזה הוצמד לשמשה ואז יש גשם, ואז אתה מנסה להוציא את זה וזה יוצר כתמים על השמשה.

יוליה מלינובסקי: לא רואים שום דבר, זה מעצבן ולא צריך את זה וזה לא יעיל.

יוליה מלינובסקי: זה סתם בזבוז כסף וזה מטרד לציבור.

יוליה מלינובסקי: הצעת החוק הזאת מבקשת לסיים את התופעה, להגיד בפה מלא לבעלי העסקים: אנחנו חושבים שזה גם לא משתלם לכם, יש דרכים אחרות שהן הרבה יותר טובות ויעילות, וגם לנקות את הסביבה שלנו, כי מה לעשות, כך הכול נזרק וצריך לנקות את זה.

יוליה מלינובסקי: זה מפריע מכל הכיוונים.

יוליה מלינובסקי: הצעת החוק שלי מבקשת להטיל קנס בגובה 1,500 שקל על בעל עסק שיעשה דבר כזה.

יוליה מלינובסקי: אני חושבת שגם כלכלית לא משתלם לעשות את הפרסום הזה, זה גם לא מוביל להגדלת המכירות, זה מזהם את הסביבה ומטריד אנשים.

יוליה מלינובסקי: לדעתי, זה פשוט ברור, ואני חושבת שאנחנו בהחלט יכולים להתקדם ולמצוא פתרונות טכניים שיעזרו לנו.

איתן כבל: תודה לך, גברתי.

איתן כבל: אני מאוד בעד החוק, אבל צריך לעשות לו פוקוס בשתי רמות – אל"ף, איזה משרד?

יוליה מלינובסקי: חשבתי על זה, יש לי כמה הצעות.

איתן כבל: כי כל אחד מהמשרדים שואל: מה אתה רוצה ממני?

איתן כבל: זה לא הגנת הצרכן.

איתן כבל: תפס אותי במקרה אגב אורחא השר להגנת הסביבה, ואמר לי: לצערי אין לי יכולת להתמודד עם שני שליש מהחוקים שמונחים לפתחי, ואתה מביא לי עוד חוק, אז אל תגרום לי שעוד חוק יהיה אות מתה בתהליך הזה.

איתן כבל: אני אומר, איך לא חשבנו על זה קודם?

איתן כבל: אני עדיין לא אומר איפה זה יהיה בחוק, אלא למי יש אינטרס לאכוף את זה.

איתן כבל: האינטרס לאכוף את זה – זה רשויות מקומיות, פקחי העיריות – פעמיים, פעם אחת כי זה עוד מקור הכנסה לרשות מקומית, ופעם שנייה הרשות היא זאת שעושה את הניקיון באותו מקום ויש לה הוצאות על העניין הזה.

איתן כבל: באותו זמן שיבוצעו שתיים, שלוש פשיטות – זה ישתנה.

יוליה מלינובסקי: זה לא ישתלם כלכלית.

איתן כבל: למה הם עושים את זה?

איתן כבל: לא רק כי הם יכולים, אלא כי לוקחים נער ונותנים לו גרוש וחצי.

איתן כבל: ההוצאה של השכפול היא באמת גרושים, אתה יכול להדפיס אלפים, ב-1,000 שקל אתה מציף את כל העיר.

איתן כבל: זה הכי זול, ולכן הם המקום הנכון.

איתן כבל: גברתי, תציגו את עצמכם.

<גיא סמט: אנחנו מהמשרד להגנת הסביבה.

יוליה מלינובסקי: הם אלה שלא רוצים אכיפה.

<גיא סמט: אנחנו רוצים אכיפה, אנחנו מאוד רוצים, רק להתמקד באכיפה.

איתן כבל: יש נושאים שהם נושאים אכיפתיים קלאסיים של הגנת הסביבה.

<גיא סמט: זה ההבדל בין שלטון מקומי לבין שלטון מרכזי.

יוליה מלינובסקי: היום בבוקר כשהתקשרתי ללאה, אמרתי שזה בדיוק נושא האכיפה ברשויות מקומיות.

יוליה מלינובסקי: אדוני היושב ראש, האופציה השנייה היא בתי משפט ותביעות קטנות.

איתן כבל: זה יתחיל להציף את בתי המשפט, וזה מסוג הדברים שאין עניין שכל אחד יתלונן.

איתן כבל: הרעיון שאת הצגת, אתי בנדלר, הוא הנכון ביותר, אלא שגם מרכז השלטון המקומי וגם פורום 15 הרשויות הגדולות לא נמצאים כאן, וקצת קשה - -

<אתי בנדלר: אי אפשר, לא שקשה, לא ניתן.

יוליה מלינובסקי: אנחנו יכולים להעביר את זה עכשיו?

יוליה מלינובסקי: אי אפשר?

<אתי בנדלר: אי אפשר, כי אני לא יודעת אפילו מה האכסניה החוקית הראויה לעניין הזה, האם מדובר בחוקי עזר והסמכת פקחים עירוניים, או שמדובר אולי – אני לא בדקתי – יש חוק ייעול האכיפה ברשויות מקומיות.

איתן כבל: יש פה מישהו ממשרד הפנים?

<אתי בנדלר: לא, הם לא הוזמנו.

<אתי בנדלר: אני בכלל לא בדקתי את הרעיון הזה, זאת אומרת: עלה לי רעיון, אבל לא בדקתי את הישימות שלו.

<אתי בנדלר: עיגון האיסור הזה ואכיפתו באמצעות רשויות מקומיות - - -

יוליה מלינובסקי: רשמנו שזה הכי נכון.

איתן כבל: זה הכי נכון גם מבחינת האפקטיביות שלו וגם האמינות.

עבד אל חכים חאג' יחיא: מהמשרד להגנת הסביבה יתחילו להסתובב?

עבד אל חכים חאג' יחיא: זה לא מעשי.

יוליה מלינובסקי: אבל השאלה תהיה אחרת.

יוליה מלינובסקי: כל עוד אין מנגנון כזה בחוק, אנחנו לא יכולים להתקדם.

עבד אל חכים חאג' יחיא: אותו פקח שרושם דוח חניה, יכול גם לצלם - - -

<אתי בנדלר: הרי לא יהיה תיקון לחוק הגנת הצרכן, אז תיקון למה זה יהיה?

<אתי בנדלר: האם צריך לתקן, אולי לפקודת העיריות יש כבר סמכות להטיל חוקי עזר לניקיון.

<אתי בנדלר: צריך לבדוק, זה רעיון היולי מבחינתי כרגע.

עבד אל חכים חאג' יחיא: אני חושב שאותו פקח שנותן את דוחות החניה, בסך הכול היום הוא מצלם, אז הוא יכול לצלם גם את המודעה על השמשה.

<אתי בנדלר: אני לא יודעת אם הפקחים שאוכפים עבירות תעבורה הם לא פקחים ייעודיים למטרה הזאת.

<אתי בנדלר: אני לא יודעת, צריך לבדוק את הנושא.

יוליה מלינובסקי: אני יכולה להגיד לך מניסיון, שאלה אותם פקחים, אותה מחלקה, הם מבצעים בו-זמנית כמה משימות.

איתן כבל: יוליה, על זה נאמר: ידע אישי, 50 שקל – היה פעם דבר כזה.

<אתי בנדלר: אולי מישהו מנציגי הממשלה, יש לו מה לומר.

<דורון עציץ: בוקר טוב, שמי דורון, אני לא ממשרד ממשלתי, אני בעלים ומנכ"ל של חברת הפצה.

<דורון עציץ: אני הייתי פה באולם הזה לפני כשש או שבע שנים, כשעלתה הצעת חוק להפסיק את כל הפרסום בתיבות דואר, פרסום על גבי דלתות וגם על גבי רכבים.

<דורון עציץ: אני חייב לציין שהחברה שלי קיימת כבר 25 שנים.

<דורון עציץ: יש פה כמה נקודות, שהייתי רוצה להתייחס אליהן.

<דורון עציץ: נתחיל מהסוף, שכאשר היום בא אלי לקוח ומבקש ממני לחלק בתיבת דואר או על רכבים, אני אומר לו: על תיבת דואר אפשר, אבל על רכבים כבר אי אפשר.

<דורון עציץ: כשהוא שואל אותי למה, אני אומר לו: יש מקומות שבהם מקבלים קנסות, לדוגמה, שאנחנו היום מתבקשים לחלק בחניון של קניון הזהב בראשון לציון – ואני לא מדבר על הכרטיסיות של שירותי ליווי או דברים בולטים כאלה ומבחינתי הם בזויים, אני מדבר על עלונים של קאונטרי כזה או אחר או על חנות מתנות – אני אומר לו: בראשון לציון אתה מחלק על רכבים, תוך דקה, שתיים, שלוש מגיע פקח של הרשות המקומית, וזה ככה, נותן קנס – 270, 400 שקלים.

יוליה מלינובסקי: חוק עזר עירוני.

<אתי בנדלר: לדעתי, החובה לשמירת הניקיון מעוגנת במרבית חוקי העזר של הרשויות המקומיות, השאלה היא רק מדוע הם לא אוכפים, האם זה מכסה גם את המקרים האלה.

עבד אל חכים חאג' יחיא: פה מעלים פי שש כמעט את - - - מדברים על 270, ופה אנחנו מדברים על 1,500.

יוליה מלינובסקי: יכול להיות שבחוק עזר של ראשון זה מופיע.

<דורון עציץ: אני יודע שאנחנו נמנעים מזה כחברה מסודרת.

עבד אל חכים חאג' יחיא: יש לי שאלה, האם את הקנס הזה מטילים על כל רכב, או על המודעה שפרסמת על 50 כלי רכב שם?

<דורון עציץ: זה איך שבא לפקח.

<דורון עציץ: אם הפקח עכשיו רוצה - - -

עבד אל חכים חאג' יחיא: כי זה חשוב, גם בחוק הזה צריך להיות מעורה.

יוליה מלינובסקי: עבור מודעה אחת זה צריך להיות.

עבד אל חכים חאג' יחיא: מודעה, ולא משנה כמה חילקו אותה.

עבד אל חכים חאג' יחיא: זה לא כל כך ברור, את מבינה?

יוליה מלינובסקי: לא 1,500 כפול 50.

<דורון עציץ: אני חייב שכאשר אנחנו אומרים את זה ללקוחות, חלק מהם אומרים: כמה נקבל?

<דורון עציץ: 270?

<דורון עציץ: אוקי, תחלק, לא נורא.

<דורון עציץ: אני מנסה לשכנע אותם פחות או יותר, שזה לא כדאי.

<דורון עציץ: לנו מבחינת חברת הפצה, גם פה אין לנו איזה רכבים אדירים והנושא של איכות הסביבה מפריע לנו, שוב אני אומר שאת כל הכרטיסיות האלה של שירותי ליווי לא אנחנו מחלקים.

<דורון עציץ: מבחינת כדאיות לעסק, אם לקוח חוזר אלי, סתם דוגמה, מקאונטרי באזורי חן בתל אביב, ואומר לי: דורון, אני רוצה שתחלק עוד סבב של רכבים, או כבר עכשיו אני מזמין שוב.

<דורון עציץ: כנראה שזה עובד לו, וזה בהתייחס לנקודה שזה לא עובד או לא כלכלי.

<דורון עציץ: .

איתן כבל: היא לא אמרה שזה לא עובד ולא כלכלי.

<דורון עציץ: היא אמרה שאין תגובות לעסק.

יוליה מלינובסקי: אמרתי שכציבור, ברוב המקרים בסוף זורקים.

<דורון עציץ: גם את העלונים בתיבות הדואר זורקים בסופו של דבר, הכול זורקים.

איתן כבל: גם אם יגיעו כתוצאה מכך 10 אנשים לקאונטרי, הוא כבר - - -

עבד אל חכים חאג' יחיא: לפני שזורקים, לא מסתכלים?

עבד אל חכים חאג' יחיא: אני מסתכל מה זה, והאם אני זורק, אבל לפחות אני מסתכל על זה.

מרב מיכאלי: אני אמשיך את דבריי בדיוק משאלת האפקטיביות.

מרב מיכאלי: לצערי, אנחנו עשינו מבצע יחד עם המכינה הצבאית בני ציון, כשחילקנו כרטיסי זנות פיקטיביים עם מספר טלפון ששמנו חמ"ל שלו במכינה.

מרב מיכאלי: חילקנו 3,000 כרטיסים בבוקר יום שלישי בשבוע ברחבי תל אביב וקיבלנו עד הערב עשרות רבות ביותר של טלפונים.

מרב מיכאלי: אני מדברת אתך על קרוב ל-100 טלפונים מ-3,000 כרטיסים.

איתן כבל: כמה ההוצאה של זה?

איתן כבל: גרוש וחצי.

מרב מיכאלי: כמה עלה לנו להדפיס את הכרטיסים?

מרב מיכאלי: 300 שקל להדפיס ופה ההפצה לא עלתה כסף, זה מדף לבוחר.

מרב מיכאלי: ברוך השם קיבלנו אישור של הכנסת.

מרב מיכאלי: החלוקה הפיסית לא עלתה לנו, תגיד אתה כמה עולה לחלק את כרטיסי הזנות האלה.

<דורון עציץ: לא לא, אני לא מחלק כרטיסי זנות.

מרב מיכאלי: ברוך השם שאתה לא מחלק כרטיסי זנות, ברור.

עבד אל חכים חאג' יחיא: הרי יש הצעת חוק על זה גם לאסור אותה.

<דורון עציץ: כשאני מחלק פלייר סטנדרטי על רכבים, אני לצורך העניין גובה 300 שקלים לכל ערב – חברה מסודרת, יש שכר לשלם לעובד, אני יודע כמה רכבים הוא יכול "לעשות" ביום או בשעה.

מרב מיכאלי: אז אם נחלק 3.000 כרטיסים, כמה היה עולה לי?

<דורון עציץ: 1,000 שקלים, סדר גודל של כ-900 שקלים בחברה מסודרת.

מרב מיכאלי: אז בוא נגיד 1,200 עלות, אם קיבלתי על זה 3,000 כרטיסים, זה ממש ממש משתלם.

מרב מיכאלי: דווקא בגלל שזה משתלם, אנחנו צריכות וצריכים לאסור את זה.

מרב מיכאלי: קודם כל, אני רוצה לברך אותך יוליה.

מרב מיכאלי: כשראיתי את הצעת החוק שלך שעלתה לוועדת שרים, אמרתי לעצמי: איך אני לא חשבתי על זה?

מרב מיכאלי: אני מודה ומתוודה.

יוליה מלינובסקי: אני בעד שיתופי פעולה, את יודעת את זה.

מרב מיכאלי: אז נכון שהעברנו גם, ברוך השם, את הצעת החוק שהיא בתהליכים לנתק גם את קווי הטלפון.

איתן כבל: דרך אגב יוליה, יש חברי כנסת בכנסת לא רק בישראל ביתנו.

איתן כבל: ..

יוליה מלינובסקי: אני לא לקחתי את זה בחשבון.

יוליה מלינובסקי: ..

איתן כבל: הליטאים – מגישים הצעת חוק רק הליטאים.

מרב מיכאלי: והיה מחננו טהור, מה שנקרא.

מרב מיכאלי: אז יש גם הצעת חוק שהיא גם הצעת חוק שלי וגם של יוליה, שעברה לניתוק קווי הטלפון, אבל באמת אין מה לעשות, העובדה שזאת הפכה להיות דרך לעקוף את החוק שאוסר על פרסום זנות, ולעקוף אותו, כמו שאתן מבינות ומבינים בצורה מאוד אפקטיבית, אז יש חשיבות מאוד גדולה לקדם את הדבר הזה.

מרב מיכאלי: הלכלוך ברחובות הוא גם דבר שצריך לתת עליו את הדעת, וגם צריך להגיד שניירת זה גם דבר שצריך לאט לאט להיפטר ממנו, אם אנחנו רוצות ורוצים להישאר פה, לא רק הילדות והילדים שלנו, אלא גם הילדים שלהם.

מרב מיכאלי: אבל הדבר המרכזי בעיני ומבחינתי, אדוני, הרציונל המרכזי לחוק הזה זה שצריך להילחם בזנות בכל דרך.

מרב מיכאלי: כל דבר שיכול להקשות על הפעלת זנות, שהיא התעללות ואונס מתמשכים.

מרב מיכאלי: צריך להגיד כמובן, שבסוף בסוף אנחנו נצטרך גם להעביר את החוק שאוסר על זנות, הפללת לקוחות בזנות ושיקום נשים בזנות.

מרב מיכאלי: אני רק רוצה לקוות שהממשלה הזאת אולי תתעשת ותסכים לאשר את החוק הזה.

עבד אל חכים חאג' יחיא: ברור שאני תומך בחוק הזה, אבל אם אנחנו לא נמצא את הדרך האפקטיבית לאכוף גם את זה וגם את זה, זה יהיה עוד חוק בספר החוקים, שמי שיראה אותו בעוד 20 שנים יגיד: בוא נראה איך אפשר לשפר אותו, ולא זו הכוונה.

עבד אל חכים חאג' יחיא: אם הכוונה שיירשמו חוקים על שמכן, פספסנו.

איתן כבל: לכן בפתיחת הדברים, אני חושב שכבר הספקת לשמוע, אמרתי שאנחנו נחפש את האכסניה, גם החוקית וגם העניינית, כדי שתהיה אפקטיביות לחוק.

<גיל ברגפרוינד: קודם כל, מטרת ההצעה היא כמובן מצוינת ותסייע לצרכן, רק שבאמת כמו שאמרנו, המקום הנכון זה לא חוק הגנת הצרכן.

<גיל ברגפרוינד: ההצעה שלנו להכניס אותה לחוק שמירת הניקיון, באופן כזה שאם נדבר על סעיף 5א(א), כתוב שם: "הכותב, מצייר, משרטט או חורט על מקרקעין" - - -

איתן כבל: מי אחראי על זה?

<גיא סמט: אתה אחראי על חוק שמירת הניקיון?

<לאה ורון: סליחה, תן לו להעלות את הדברים שלו.

איתן כבל: אני אומר שזה היתרון פה, כל אחד והשטויות שלו על אחריותו.

איתן כבל: המשרד להגנת הסביבה פה מתברך לא פעם באמירות, איך אומרים?

איתן כבל: שאני מעדיף שלא ייאמרו, אז אני מונע את זה?

איתן כבל: כל אחד בתורו.

איתן כבל: גיל, בבקשה.

<גיל ברגפרוינד: קודם כל, הבעיה להכניס את זה לחוק הגנת הצרכן שלא יהיה מי שיאכוף את זה ואז זאת תהיה אות מתה.

<גיל ברגפרוינד: גם אם ישימו את זה על הרכב, לך תוכיח על פי הצעת החוק מי שם ואיך שמו לך את זה, כך שזה לא יהיה ישים.

<גיל ברגפרוינד: לכן חשבנו שהמקום הנכון יהיה חוק שמירת הניקיון.

<גיל ברגפרוינד: אני בהחלט מסכים שככל שרשות מקומית יכולה לאכוף את זה, אולי ראוי לקדם את זה בהחלט דרך רשות מקומית.

<אתי בנדלר: אני לא בדקתי באיזה כנסות, על כל פנים או בשתיים או בשלוש כנסות, הכנסת דנה בהצעה דומה מאוד לתיקון חוק שמירת הניקיון.

<אתי בנדלר: היתה הצעת חוק של זבולון אורלב, שהוא במשך שתי כנסות הגיש אותה ברציפות.

<אתי בנדלר: לאחר מכן, נדמה לי שההצעה השנייה שלו אפילו פורסמה לקריאה ראשונה ברשומות, הוחל עליה דין רציפות.

<אתי בנדלר: כשהוא עזב את הכנסת, המשיך לטפל בה חבר הכנסת דוד אזולאי, ואני מדברת רק מתוך הזיכרון.

<אתי בנדלר: ובגלל שדובר בתיקון לחוק שמירת הניקיון ועמדת המשרד להגנת הסביבה במשך כל השנים – ללא התלות מי היה השר הממונה – היתה שאנחנו לא מסוגלים לאכוף את החוק הזה, הדברים התמסמסו.

איתן כבל: קודם כל, תודה לך.

איתן כבל: אני רוצה רק להבהיר ולומר, שלי לפחות אין שום ספק שהאכסניה הנכונה בכל פרמטר איננה של המשרד להגנת הסביבה.

איתן כבל: אני אומר אף יותר מכך, זו לא היתה הכוונה בהקמת המשרד להגנת הסביבה, ובעזרת השם לכשיגיע משיח צדקנו והתקציבים יהיו – איך אומרים?

איתן כבל: יזרמו כמים והכול יהיה בסדר, אבל אנחנו לא שם.

עבד אל חכים חאג' יחיא: השאלה אם השלטון המקומי הוזמן.

איתן כבל: לא, זאת הבעיה, זה העניין.

איתן כבל: קודם כל, אני מציע לך יוליה לבוא בדברים באופן מידי עם מנכ"ל פורום ה-15, ולא רק איתם.

איתן כבל: אני מציע לך גם לדבר עם חיים ביבס, כי אלה שני גופים שמשתפים פעולה.

יוליה מלינובסקי: לפעמים.

עבד אל חכים חאג' יחיא: משתפים פעולה לכאורה.

איתן כבל: לא תמיד האינטרסים שלהם חופפים, אבל אני חושב שבעניין הזה כן אפשר למצוא שיתוף פעולה.

איתן כבל: תגיעי איתם להסכמות, נביא את זה לכאן.

איתן כבל: אני חושב שההסכמות צריכות להיות עוד לפני שאנחנו מגיעים - - -

יוליה מלינובסקי: בוודאי, אנחנו נעשה את זה יחד עם היועצת המשפטית.

יוליה מלינובסקי: אנחנו נגיע לזה כבר מוכנות להקראה, מה שנקרא.

איתן כבל: בדיוק, אני מציע להביא את זה כבר מוכן.

איתן כבל: בוודאי שאתי תבדוק את כל השאלות הנוגעות - - -

<אתי בנדלר: כן, אבל באמת קודם צריכים לראות אם הם מסכימים, מה הם מציעים, איפה לעגן את זה וכך הלאה.

איתן כבל: בלי הסכמתם העקרונית, באמת לא תהיה היתכנות לחוק וזאת תהיה אות מתה.

איתן כבל: זה עכשיו בידיך.

איתן כבל: אני מאחל לך בהצלחה.

איתן כבל: אם תרצי ממני סיוע, אני אשמח.

יוליה מלינובסקי: כן, אני רוצה, אני כבר אומרת.

איתן כבל: אוקי, תודה.

איתן כבל: הישיבה נעולה.